หุ้นยุโรปปิดลบ ตลาดวิตกศก.สหรัฐฯขยายตัวต่ำกว่าคาด
ตลาดหุ้นยุโรปปิดปรับตัวลงเมื่อคืนนี้ (5 ก.พ.) หลังจากสหรัฐเปิดเผยตัวเลขจ้างงานที่เพิ่มขึ้นน้อยกว่าคาดการณ์ ซึ่งทำให้เกิดความวิตกเกี่ยวกับความแข็งแกร่งของเศรษฐกิจสหรัฐ
6 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 ลดลง 2.86 จุด หรือ 0.87% ปิด (5 ก.พ.) ที่ 325.90 จุด, ดัชนี CAC-40 ตลาดหุ้นฝรั่งเศส ลดลง 27.86 จุด หรือ 0.66% ปิดที่ 4,200.67 จุด ขณะที่ดัชนี DAX ตลาดหุ้นเยอรมนี ร่วงลง 107.13 จุด หรือ 1.14% ปิดที่ 9,286.23 จุด และดัชนี FTSE 100 ตลาดหุ้นลอนดอน อ่อนแรงลง 50.70 จุด หรือ 0.86% ปิดที่ 5,848.06 จุด
ตลาดได้รับแรงกดดันจากความวิตกเกี่ยวกับการขยายตัวของเศรษฐกิจสหรัฐ หลังจากกระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 151,000 ตำแหน่งในเดือนม.ค. จากระดับ 262,000 ตำแหน่งในเดือนธ.ค. ซึ่งต่ำกว่าที่นักวิเคราะห์คาดการณ์ว่าจะเพิ่มขึ้น 200,000 ตำแหน่ง ขณะเดียวกัน อัตราการว่างงานลดลงสู่ระดับ 4.9% ซึ่งเป็นระดับต่ำสุดในรอบเกือบ 8 ปี หรือนับตั้งแต่เดือนเม.ย.2551 เทียบกับที่นักวิเคราะห์คาดไว้ก่อนหน้านี้ว่าอัตราว่างงานจะทรงตัวที่ระดับ 5.0%
กระทรวงระบุว่า ภาคเอกชนมีการจ้างงานเพิ่มขึ้น 158,000 ตำแหน่ง ขณะที่ภาครัฐจ้างงานลดลง 7,000 ตำแหน่ง ซึ่งแสดงให้เห็นถึงภาพรวมตลาดแรงงานสหรัฐที่ยังไม่มีความชัดเจน ขณะที่หุ้นกลุ่มเหมืองปรับตัวขึ้นลงแตกต่างกัน โดยหุ้นริโอ ทินโต ร่วง กว่า 2% แต่หุ้นแองโกล อเมริกัน พุ่งขึ้น 11%